Komisijos reglamentas (EB) Nr. 1164/2002
2002 m. birželio 28 d.
iš dalies keičiantis Reglamento (EB) Nr. 1646/2001 nuostatas dėl sureguliavimo pagalbos ir papildomos bazinės pagalbos cukraus rafinavimo pramonei 2002/2003-2005/2006 prekybos metams sumos nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1] su paskutiniais pakeitimais, padarytais Komisijos reglamentu (EB) Nr. 680/2002 [2], ypač į jo 38 straipsnio 6 dalį,
kadangi:
(1) Reglamento (EB) Nr. 1260/2001 38 straipsnio 1 ir 3 dalyse numatyta, kad 2001/2002-2005/2006 prekybos metais sureguliavimo pagalba turi būti skiriama kaip intervencijos priemonė Bendrijos lengvatinėmis sąlygomis įvežamo žaliavinio cukranendrių cukraus rafinavimo pramonei kartu su papildoma bazine pagalba Prancūzijos užjūrio departamentuose pagamintam žaliaviniam cukranendrių cukrui.
(2) 38 straipsnio 4 dalis numato, kad sureguliavimo pagalba ir papildoma pagalba gali būti koreguojamos atsižvelgiant į cukraus sektoriaus ekonomines tendencijas, ypač į gamybos ir rafinavimo ribas. 2001/2002 ir ankstesniems prekybos metams sureguliavimo pagalba ir papildoma pagalba buvo nustatomos, inter alia, pagal taikomą sandėliavimo mokestį. 2001/2002 prekybos metams sandėliavimo išlaidų kompensavimo sistema buvo panaikinta ir minima pagalba buvo nustatoma, darant prielaidą, kad šios sistemos panaikinimas nepakeitė pusiausvyros tarp gamybos ribos ir rafinavimo ribos, bei rengiantis atlikti ekonominės abiejų sektorių plėtros studiją, siekiant visų pirma išsiaiškinti, ar tai, kaip vystėsi šios abi ribos, pateisina tolesnį sureguliavimo pagalbos ir papildomos pagalbos skyrimą.
(3) Atlikti tyrimai leidžia daryti išvadą, kad pagalba rafinavimo pramonei turėtų būti skiriama išlaikant pusiausvyrą su baltojo cukrinių runkelių cukraus gamyba tuo laikotarpiu, kuriam nustatomos kainos cukraus sektoriuje, t. y. 2002/2003-2005/2006 pardavimo metais. 2001/2002 prekybos metams nustatytos pagalbos suma atitinka besikeičiančią padėtį, visų pirma susidariusią panaikinus sandėliavimo išlaidų kompensavimo sistemą.
(4) Cukraus vadybos komitetas nepateikė savo nuomonės per komiteto pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1646/2001 3 straipsnis keičiamas taip:
"3 straipsnis
1. Sureguliavimo pagalba ir papiloma bazinė pagalba, atitinkamai minimos Reglamento (EB) Nr. 1260/2001 38 straipsnio 1 ir 3 dalyse, nustatomos dėl koregavimo, minimo 38 straipsnio 4 dalyje, iki 2,92 eurų 100 kg cukraus, išreikšto baltuoju cukrumi 2002/2003-2005/2006 prekybos metams.
2. Ši suma gali būti koreguojama remiantis Reglamento (EB) Nr.1260/2001 38 straipsnio 4 dalimi, kai prieš prasidedant kuriems nors atitinkamiems prekybos metams ekonominės sąlygos, visų pirma - palūkanų norma, ženkliai skiriasi nuo ekonominių sąlygų buvusių tuomet, kai ta suma buvo nustatytas pirmą kartą."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 28 d.